Նիկոլայ Սավչենկո

Նիկոլայ Եվսեևիչ Սավչենկո (, , ), վիրաբուժության ոլորտի խորհրդային և բելառուս գիտնական, Բելառուսի գիտությունների ազգային ակադեմիայի ակադեմիկոս։

Կենսագրություն 
Նիկոլայ Սավչենկոն ծնվել է 1922 թվականի նոյեմբերի 7-ին Կրասնի Դվորեց գյուղում (այժմ՝ Բելառուսի Գոմելի մարզի Չեչերսկի շրջան)։ Նա մասնակցել է Հայրենական մեծ պատերազմի մարտերին, ավարտին զորացրվել է։ 1948 թվականին Սավչենկոն ավարտել է Մինսկի պետական բժշկական ինստիտուտը։ 1951 թվականից դասավանդել է Լենինգրադի ռազմաբժշկական ակադեմիայում, իսկ 1958 թվականից՝ Բելոռուսիայի բժիշկների կատարելագործման պետական ինստիտուտի ուրոլոգիայի ամբիոնում։ 1960 թվականից նա ղեկավարել է այդ ինստիտուտը։ 1965 թվականին Սավչենկոն պաշտպանել է դոկտորական թեզը։

1966 թվականին Սավչենկոն նշանակվել է Բելոռուսական ԽՍՀ առողջապահության նախարար՝ այդ պաշտոնը զբաղեցնելով քսան տարի։ Պետական գործունեությանը զուգահեռ նա ակտիվորեն ներգրավված է եղել գիտական, մանկավարժական և հասարակական գործունեությանը։ Նա ընտրվել է Բելոռուսական ԽՍՀ VII-IX գումարումների Գերագույն խորհրդի պատգամավոր, ղեկավարել է Մինսկի պետական բժշկական ինստիտուտի ուրոլոգիայի ամբիոնը, ապա՝ երիկամների փոխպատվաստման բելոռուսական հանրապետական կենտրոնը։

Գիտական գործունեություն 
Սավչենկոն միզասեռական համակարգի հիվանդությունների, օրգանների և հյուսվածքների փոխպատվաստման, առողջապահության ավտոմատացված համակարգերի բնագավառներում ավելի քան 300 գիտական հոդվածի, 9 գյուտի և 11 մենագրության հեղինակ է։ 1969 թվականին Սավչենկոն ընտրվել է Բելառուսի գիտությունների ազգային ակադեմիայի թղթակից անդամ, իսկ 1972 թվականին՝ ակադեմիկոս։ 1982 թվականին արժանացել է ԽՍՀՄ Պետական մրցանակի, իսկ 1988 թվականին՝ Բելոռուսական ԽՍՀ պետական մրցանակի։

Մահացել է 2001-ի հունիսի 12-ին, թաղված է Մինսկի Արևելյան գերեզմանատանը։

Հիշատակի հավերժացում 
2001 թվականին Մինսկի քաղաքային թիվ 4 կլինիկական հիվանդանոցը կոչվել է Նիկոլայ Սավչենկոյի անունով, իսկ ուրոլոգիական մասնաշենքի պատին փակցվել է Ն. Ե. Սավչենկոյի հուշատախտակը։

Պարգևներ 

 Հայրենիքի III աստիճանի շքանշան (1997)
 Աշխատանքային կարմիր դրոշի երեք շքանշան
 Հայրենական պատերազմի 1-ին և 2-րդ աստիճանի շքանշաններ
 Կարմիր աստղի երկու շքանշան
 մի շարք մեդալներ

Արտաքին հղումներ 
 Նիկոլայ Եվսեևիչ Սավչենկոն՝ Բելառուսի գիտությունների ազգային ակադեմիայի Կոլասի անվան կենտրոնական գիտական գրադարանի կայքում

Ծանոթագրություններ 

 
Բելառուսական ԽՍՀ ԳԽ 10-րդ գումարման պատգամավորներ
Բելառուսական ԽՍՀ ԳԽ 9-րդ գումարման պատգամավորներ
Բելառուսական ԽՍՀ ԳԽ 8-րդ գումարման պատգամավորներ
Բելառուսական ԽՍՀ ԳԽ 7-րդ գումարման պատգամավորներ
ԽՍՀՄ Պետական մրցանակի դափնեկիրներ
Կարմիր աստղի շքանշանի ասպետներ
Հայրենական պատերազմի 2-րդ աստիճանի շքանշանակիրներ
Հայրենական պատերազմի 1-ին աստիճանի շքանշանակիրներ
Աշխատանքային կարմիր դրոշի շքանշանի ասպետներ
Անձինք այբբենական կարգով
Բելառուս բժիշկներ